– Hvis Trump kommer til makten, er Bidens medarbeidere forberedt på å havne i fengsel
Hva er farligst: At Trump vinner presidentvalget eller at han taper? Uansett bør vi være forberedt på bråk, mener ekspert. Speil, speil på veggen der, hva er farligst i verden her? Hvis du spør Ian Bremmer, er svaret hverken Ukraina-krigen eller bombingen av Gaza. Han mener at uroen i USA utgjør en enda større risiko for verden akkurat nå. – USAs demokrati er i krise. Det er egentlig ingen annen måte å si det på. USA er den eneste avanserte industriøkonomien som i dag er ute av stand til å holde et fritt og rettferdig valg som blir sett på som legitimt av landets befolkning, sier Bremmer. Han leder tankesmien Eurasia Group og publiserer hvert år en liste over de globale truslene som bekymrer ham mest. I år er det presidentvalget i USA som topper listen. – Jeg har kalt 2024 for «Voldemorts år» fordi det er så mange konflikter som skjer samtidig. USA står øverst på listen fordi det er så mye som står på spill, sier han i denne ukens episode av Aftenpodden USA. Hvem havner i fengsel? Han legger til: – Amerikansk politikk er så dysfunksjonell nå at det utgjør en alvorlig trussel mot USAs evne til å opprettholde sitt politiske system og forpliktelser overfor allierte. Dette skaper muligheter for amerikanske motstandere som ønsker kaos, sier Bremmer. Han mener det er 60 prosents sannsynlighet for at Donald Trump blir valgt til president i november, noe han tror vil kaste landet ut i ytterligere kaos. – Jeg kjenner mange mennesker som er nær Biden som tror at hvis Trump kommer til makten, vil de havne i fengsel, sier Bremmer. Og hvis Trump taper, er det trolig han som havner i fengsel. Trump står selv overfor 91 tiltaler, og Bremmer tror det er sannsynlig at han blir dømt for minst noen av dem før valget. – Det betyr at han vil ønske å gjøre alt i sin makt for å forhindre det resultatet, inkludert å forstyrre selve valgprosessen. Og noe av denne forstyrrelsen kan bli svært voldelig og opprivende, sier han. – USA mister myk makt Eurasia-sjefen er kjent for sine analyser og sin evne til å få statsledere og eksperter fra hele verden til å snakke med ham. Han legger merke til at mange er urolige for hva som skjer i USA – også på lang sikt. – Tidligere var USA en eksportør av demokrati til resten av verden. De beseiret Sovjetunionen fordi ideene deres var bedre. Mennesker bak jernteppet lengtet etter frihet, sier Bremmer. Men nå, mener han, har USA ufrivillig blitt en eksportør av verktøy som undergraver demokratiet. Amerikanske teknologiselskaper og sosiale mediers polariserende algoritmer skaper uro og splittelse i verden. – USA har ikke bare mistet mye myk makt, men andre land må nå forsvare seg mot amerikansk eksport som undergraver deres egne sivilsamfunn. Dette er et alvorlig problem, sier statsviteren. For å løse USAs eget problem med polarisering, har Bremmer et radikalt forslag.  – Vi kunne for eksempel innført en form for samfunnstjeneste. Det trenger ikke være relatert til forsvaret, men ett år der man bidrar til å bygge landet. Så blir man plassert i en situasjon sammen med andre borgere. Det kunne vært til stor hjelp, sier han. Hør hele intervjuet i Aftenposten-appen eller på PodMe. Hver uke inviterer Aftenpodden USA deg inn i en engasjerende diskusjon om amerikansk politikk. Programleder Kristoffer Rønneberg og utenrikskommentator Christina Pletten gir deg innsikt i aktuelle saker, trender og valgresultater. Delta gjerne i diskusjonene på poddens Facebook-side!
USA er i en demokratikrise, sier Ian Bremmer, som leder tankesmien Eurasia Group. Han mener uro rundt det amerikanske presidentvalget utgjør en stor fare. Han tror det er 60 prosent sannsynlighet for at Donald Trump blir president. Om han taper, kan han havne i fengsel. USA har gått fra å eksportere demokrati til å eksportere teknologi som truer andre lands demokratier, mener Bremmer. 